Návrh nariadenie Rady, ktorým sa mení a dopĺňa nariadenie (ES) č. 423/2007 týkajúce sa reštriktívnych opatrení voči Iránu /* KOM/2007/0229 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 26.4.2007 KOM(2007) 229 v konečnom znení Návrh NARIADENIE RADY, ktorým sa mení a dopĺňa nariadenie (ES) č. 423/2007 týkajúce sa reštriktívnych opatrení voči Iránu (predložený Komisiou) DÔVODOVÁ SPRÁVA 1. Dňa 27. februára 2007 schválila Rada spoločnú pozíciu 2007/140/SZBP, ktorou sa stanovujú ustanovenia týkajúce sa určitých reštriktívnych opatrení voči Iránu. Dňa 19. apríla 2007 prijalo Spoločenstvo potrebné bezodkladné opatrenia prostredníctvom nariadenia Rady (ES) č. .423/2007 týkajúceho sa reštriktívnych opatrení voči Iránu. 2. Zmena a doplnenie spoločnej pozície 2007/140/SZBP bola schválená 23. apríla 2007 s cieľom zohľadniť rezolúciu 1747 Bezpečnostnej rady OSN z 24. marca 2007. V súlade s touto rezolúciou táto zmena a doplnenie ustanovuje, inter alia, uplatňovanie embarga na vývoz zbraní a súvisiaceho materiálu do Iránu a na poskytovanie súvisiacej technickej a finančnej pomoci, financovania, investícií a sprostredkovateľských služieb, ako aj zákaz dovozu zbraní a súvisiaceho materiálu z Iránu. 3. Účelom tohto návrhu je zosúladiť nariadenie Rady (ES) č. 423/2007 so zmenenou a doplnenou spoločnou pozíciou 2007/140/SZBP. Pri zohľadnení dlhoročných postupov súvisiacich s embargami na zbrane nie je potrebné, aby opatrenia Spoločenstva zahŕňali embargo na vývoz zbraní a súvisiaceho materiálu a na súvisiace sprostredkovateľské služby. Návrh NARIADENIE RADY, ktorým sa mení a dopĺňa nariadenie (ES) č.423/2007 týkajúce sa reštriktívnych opatrení voči Iránu RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej články 60 a 301, so zreteľom na spoločnú pozíciu 2007/…/SZBP, ktorou sa mení a dopĺňa spoločná pozícia 2007/140/SZBP o reštriktívnych opatreniach voči Iránu[1], so zreteľom na návrh Komisie, keďže: 4. V zmenenej a doplnenej spoločnej pozícii 2007/140/SZBP sa stanovuje, inter alia, že poskytovanie technickej a finančnej pomoci, financovania a investícií súvisiacich so zbraňami a súvisiacim materiálom všetkého druhu akejkoľvek osobe, subjektu alebo orgánu v Iráne alebo na použitie v Iráne, ako aj získanie takéhoto tovaru z Iránu by sa malo zakázať. 5. Tieto opatrenia patria do pôsobnosti Zmluvy o založení Európskych spoločenstiev, a preto sú najmä vzhľadom na zabezpečenie ich jednotného uplatňovania zo strany hospodárskych subjektov vo všetkých členských štátoch potrebné na ich implementáciu v rámci Spoločenstva právne predpisy Spoločenstva. 6. Nariadením Rady (ES) č. 423/2007 z 19. apríla 2007[2] sa uložili určité reštriktívne opatrenia voči Iránu v súlade s pôvodnou spoločnou pozíciou 2007/140/SZBP. Je vhodné, aby sa do uvedeného nariadenia vložili nové zákazy. Preto by sa uvedené nariadenie malo príslušne zmeniť a doplniť. 7. S cieľom zabezpečiť, aby boli opatrenia ustanovené v tomto nariadení účinné, malo by nadobudnúť účinnosť okamžite, PRIJALA TOTO NARIADENIE: Článok 1 Nariadenie (ES) č. 423/2007 sa mení a dopĺňa takto: a) Text v článku 2 sa čísluje ako odsek 1 a pridáva sa tento odsek 2: „2. Príloha I nezahŕňa tovar a technológie zahrnuté do Spoločného zoznamu vojenského materiálu Európskej únie[3].“ b) Článok 4 sa nahrádza takto: „Článok 4 1. Je zakázané nakupovať, dovážať alebo prepravovať z Iránu tovar a technológie, ktoré sú uvedené v Spoločnom zozname vojenského materiálu Európskej únie, bez ohľadu na to, či príslušná položka pochádza alebo nepochádza z Iránu. 2. Je zakázané nakupovať, dovážať alebo prepravovať z Iránu tovar a technológie, ktoré sú uvedené v prílohe I, bez ohľadu na to, či pochádzajú alebo nepochádzajú z Iránu.“ c) Odsek 1 článku 5 sa nahrádza týmto textom: “1. Zakazuje sa: a) v súvislosti s tovarom a technológiami uvedenými v Spoločnom zozname vojenského materiálu Európskej únie a v súvislosti s poskytovaním, spracovávaním, uchovávaním a používaním tovaru uvedeného v tomto zozname, poskytovať technickú pomoc, priamo alebo nepriamo, fyzickým alebo právnickým osobám, subjektom alebo orgánom v Iráne alebo na využitie v Iráne, b) poskytovať, priamo alebo nepriamo, technickú pomoc alebo sprostredkovateľské služby v súvislosti s tovarom a technológiami uvedenými v prílohe I a poskytovať, spracovávať, uchovávať a používať tovar uvedený v prílohe I akejkoľvek fyzickej alebo právnickej osobe, subjektu alebo orgánu v Iráne alebo na využitie v Iráne, c) poskytovať investície podnikom v Iráne zaoberajúcim sa výrobou tovaru a technológií uvedených v Spoločnom zozname vojenského materiálu Európskej únie alebo v prílohe I, d) poskytovať, priamo alebo nepriamo, financovanie alebo finančnú podporu v súvislosti s tovarom a technológiami uvedenými v Spoločnom zozname vojenského materiálu Európskej únie alebo v prílohe I, najmä pokiaľ ide o granty, pôžičky a poistenia vývozného úveru na akýkoľvek predaj, dodanie, transfer alebo vývoz týchto položiek, alebo na akékoľvek poskytnutie súvisiacej technickej podpory akejkoľvek fyzickej alebo právnickej osobe, subjektu alebo orgánu v Iráne alebo na využitie v Iráne, e) zúčastňovať sa vedome a úmyselne na činnostiach, ktorých predmetom alebo dôsledkom je obchádzanie zákazov uvedených v písmenách a) až d). Článok 2 Toto nariadenie nadobúda účinnosť dňom uverejnenia v Úradnom vestníku Európskej únie . Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli […] Za Radu predseda […] [1] Ú. v. EÚ L …, … .4.2007, s. … . [2] Ú. v. EÚ L …, … .4.2007, s. … . [3] Ú. v. EÚ L 88, 29.3.2007, s. 58.